હમણા વડગામ પંથકમાં આ જ વાતને લઈને એક સુંદર ઘટના જોવા મળી. વડગામના મુળ વતની અને મુંબઈ સ્થિત જૈન શ્રેષ્ઠી ની ભાવના થઈ કે આપણે પક્ષીઓ માટે પાણીના કુંડાનું વિતરણ કરીએ તેમના માટે વાત નાની હતી પણ આવનાર આકરા ઉનાળા સામે શક્ય એટલા પક્ષીઓને બચાવી લેવાની તેમા ઉમદા ભાવના હતી એટલુ જ નહી તેમની ઇચ્છા એવી કે જેટલા પણ કુંડાનું વિતરણ કરવાનું થાય તે સ્થાનિક કુંભાર કે માટીના કુંડાનું વિતરણ કરનાર વેપારી પાસેથી ખરીદીયે જેથી એક પંથ દો કાજ થાય. સ્થાનિક કુંભાર કે વેપારીને સારો ધંધો મળે તો તેની આવક વધે સાથે સાથે જીવદયાનું કામ પણ થાય. વડગામ ગામના યુવાનોએ જૈન શ્રેષ્ઠીની વાતને વધાવી લઈ કુંડા વિતરણની શરૂઆત કરી જોત જોતામાં ગામના દરેક વિસ્તાર સુધી પાણીના કુંડા લાગી ગયા એટલું જ નહી આસપાસના ગામો સુધી પણ આ પાણીના કુંડાનું વિતરણ કરવામાં આવ્યું. સુંદર કાર્યમાં ગામના યુવાનો અને આસપાસના લોકોનો સહકાર મળ્યો અને એક સહકારની ભાવનાથી પ્રેરણાત્મક કાર્યની શરૂઆત થઈ. અર્થ અને શ્રમનો સુભગ સમન્વય જોવા મળ્યો. કોઈ નાનુ-મોટુ અર્થ દાન આપે કોઈ નાનુ-મોટુ શ્રમ દાન આપે , કોઇ નાનુ-મોટુ સમય દાન આપે અને સૌ કોઈ બિન-જરૂરી ખર્ચાઓને તિલાજંલી આપી આવા નેક કાર્યો માટે સહકારની ભાવનાથી પોત-પોતાની શક્તિ લગાવે તો કેટલા ઉમદા અને ગજબ કાર્યો થઈ શકે તેની કલ્પના થઈ શકે તેમ નથી.